Maak tog dié Rip van Winkle wakker | Netwerk24
Maak tog dié Rip van Winkle wakker
Deur Pieter, Stellenbosch 08 April 2021 05:09
'n Week voor die Paasnaweek vat ek en vroulief die pad Vleesbaai toe. Nadat ons by Swellendam geëet het, bied sy aan om te bestuur. Naby Heidelberg merk sy nie die bord op wat die snelheidsperk as 100 km/h aangee nie en ons word afgetrek en kry 'n boete. Alternatiewelik moet sy op 7 Junie 2021 in Heidelberg voor die landdros verskyn.
Nodeloos om te sê, laasgenoemde is nie 'n opsie wat ons oorweeg nie en ek besluit om die boete te betaal. Nou ja, hier begin die probleem, want betaling kan slegs geskied by wyse van 'n posorder, poswissel of bankgewaarborgde tjek.
Vir dié doel het die betrokke amptenaar die posadres van die Hessequa-munisipaliteit te Riversdal ingevul.
In my jonger dae het ek wel af en toe 'n posorder gekoop en gepos, maar die laaste keer was seker meer as 30 of 40 jaar gelede. Van 'n poswissel het ek nog net gehoor. Verder het my bank tjeks uitgefaseer en maak ek al baie jare lank gebruik van elektroniese bankdienste. Om sake te vererger het ons plaaslike poskantoor sy deure gesluit . . .
Goeiste, het die betrokke plaaslike owerheid nog nooit van elektroniese oorplasings gehoor nie? Moet ek die betaling doen met 'n betalingsinstrument wat nie meer bestaan nie en dit pos by 'n poskantoor wat nie meer bestaan nie?